Source: https://e-justice.europa.eu/content_maintenance_claims-47-lu-sk.do?member=1
Timestamp: 2019-07-16 00:01:54+00:00

Document:
Nárok na výživné - Luxembursko
Výživné sa nemôže započítať, pokiaľ pohľadávka, voči ktorej sa má výživné započítať, nie je taktiež pohľadávkou na výživnom.
Navrhovateľ musí v zásade návrh na určenie výživného podať na zmierovací súd (Justice de Paix). Ak je návrh na určenie výživného súčasťou rozvodového konania alebo konania o súdnej rozluke, okresný súd (Tribunal d'arrondissement), ktorý rozhoduje o návrhu na rozvod alebo súdnu rozluku, prijme aj rozhodnutie týkajúce sa návrhu na určenie výživného.
Rodič, ktorý má v starostlivosti maloleté dieťa, môže podať návrh v mene tohto dieťaťa.
Maloleté dieťa nemá právnu subjektivitu a nie je spôsobilé podať návrh samostatne.
Pri návrhu na určenie alebo úpravu výšky výživného sa môže navrhovateľ podľa vlastného uváženia obrátiť na súd buď v mieste svojho vlastného miesta bydliska, alebo v miesta bydliska odporcu.
Ak vec nesúvisí s rozvodovým konaním alebo s konaním o súdnej rozluke, navrhovateľ sa môže obrátiť na zmierovací súd prostredníctvom návrhu, ktorý musí protistrane doručiť súdny vykonávateľ. Zastúpenie advokátom nie je povinné.
Ak sa nárok na výživné uplatňuje v rámci rozvodového konania alebo konania o súdnej rozluke, okresnému súdu sa vec predloží prostredníctvom návrhu, ktorý musí protistrane doručiť súdny vykonávateľ. Zastúpenie advokátom je povinné.
Navrhovateľ musí v každom prípade predložiť sudcovi všetky dokumenty dokazujúce jeho potreby, ako napríklad potvrdenie o príjme, potvrdenie o nezdaniteľnosti, potvrdenie o nezamestnanosti alebo o dlhodobej chorobe, doklady o nájomnom, nezaopatrených deťoch, nákladoch na výživu a vzdelávanie, úveroch atď.
Spomedzi nákladov, s ktorými treba počítať v prípade súdneho konania, je potrebné spomenúť súdne poplatky a iné trovy konania. Neúspešnej strane môže súd nariadiť celkovú alebo čiastočnú náhradu trov úspešnej strany. Je nutné počítať aj s odmenou advokáta.
Právna pomoc sa vzťahuje na všetky náklady súvisiace s konaním, postupom alebo úkonom, pre ktoré bola priznaná. Zahŕňa napríklad súdne a registračné poplatky, odmeny úradníkov, odmeny a výdavky právnych zástupcov, súdnych vykonávateľov, notárov, znalcov, svedkov, prekladateľov a tlmočníkov, náklady na osvedčenia o cudzom práve (certificats de coutume) , cestovné náklady, poplatky súvisiace s registráciou, hypotékami a bremenami, ako aj náklady na prípadné uverejnenie v tlači.
Počas konania a po rozhodnutí o rozvode alebo súdnej rozluke má výživné najčastejšie formu mesačných platieb. Môže mať však aj podobu jednorázovej platby, ktorá môže mať formu peňažného alebo vecného plnenia.
Pokiaľ ide o príspevok na výživu a vzdelávanie dieťaťa, výživné môže nadobudnúť formu buď mesačnej platby výživného, alebo celkovej či čiastočnej priamej úhrady nákladov vynaložených v prospech dieťaťa. Napokon môže byť výživné poskytnuté vo forme užívacieho práva alebo práva na bývanie.
Referenčná tarifná tabuľka neexistuje. Výška výživného sa vypočíta podľa finančných zdrojov osoby povinnej platiť výživné a potrieb osoby oprávnenej na výživné.
V prípade zmeny okolností je možné výšku výživného upraviť, a to jeho zvýšením, znížením alebo zrušením. Pokiaľ medzi stranami nedôjde k dohode, úpravu výživného nariadi súd.
Zásada variability výživného v závislosti od potrieb osoby oprávnenej na výživné a finančných zdrojov povinnej osoby je zásadou verejného záujmu. Táto zásada znamená, že sudca môže zmeniť výšku výživného, na ktorej sa strany dohodli. Táto právomoc sa uplatňuje nielen v prípade, že došlo k zmene danej situácie osoby oprávnenej na výživné a povinnej osoby, ale aj v prípade, že nedošlo k nijakej zmene, ak sudca uzná, že výška výživného je nedostatočná alebo nadmerná.
Počas konania a po rozhodnutí o rozvode alebo súdnej rozluke sa výživné vypláca oprávnenému manželovi.
Príspevok na výživu a vzdelávanie dieťaťa vypláca jeden z rodičov buď druhému rodičovi, alebo osobe, ktorej bolo dieťa zverené do starostlivosti. Keď dieťa dosiahne plnoletosť, sudca môže rozhodnúť (alebo rodičia sa môžu dohodnúť), že sa tento príspevok v plnej miere alebo sčasti bude vyplácať dieťaťu.
Osoba oprávnená na výživné má viaceré prostriedky, aby donútila dlžníka zaplatiť výživné:
Môže požiadať súd o nariadenie zrážok zo mzdy alebo z iného príjmu (vrátane dôchodku a renty) bývalého manžela a z akýchkoľvek ďalších súm splatných tretími stranami, a to v pomere a za podmienok stanovených súdom bez toho, aby tým boli dotknuté práva tretích osôb. Toto rozhodnutie podlieha preskúmaniu v prípade zmeny okolností.
Oprávnená osoba môže využiť bežné opatrenia na vymáhanie výživného, t. j. zablokovanie (napríklad bankového účtu), obstavenie hnuteľného majetku (auto, šperky atď.) a obstavenie nehnuteľnosti (dom, pozemok atď.).
Osoba oprávnená na výživné môže podať trestné oznámenie z týchto dôvodov:
opustenie rodiny je možné potrestať odňatím slobody od jedného mesiaca do jedného roka a pokutou od 251 EUR do 2 500 EUR, alebo iba jedným z týchto trestov (článok 391a trestného zákonníka (Code pénal)). V takomto prípade sa predpokladá, že sa dlžník vyhýba všetkým alebo niektorým zákonným vyživovacím povinnostiam voči osobe oprávnenej na výživné tak, že odmieta plniť tieto povinnosti napriek tomu, že ich plniť môže, alebo že z vlastnej viny nie je schopný tieto povinnosti plniť.
Uvedené sa týka vyživovacej povinnosti rodičov voči svojim deťom, vzájomnej vyživovacej povinnosti manželov a vyživovacej povinnosti adoptívnych rodičov voči adoptovaným deťom. S týmto trestným činom súvisí aj príkaz na náhradu škody za fyzickú alebo citovú ujmu, ktorá bola spôsobená rozvratom manželstva.
Trestnému stíhaniu za porušenie zákona predchádza úradne zaznamenaná výzva (interpellation), ktorú dlžníkovi odovzdá policajný orgán Luxemburského veľkovojvodstva. Ak nie je známe miesto pobytu dlžníka, výzva sa nevyžaduje.
Podvodnú platobnú neschopnosť je možné potrestať odňatím slobody od šiestich mesiacov do troch rokov a pokutou od 500 EUR do 12 500 EUR, alebo iba jedným z týchto trestov (článok 391b Trestného zákonníka). V tomto prípade sa predpokladá, že dlžník ešte pred súdnym rozhodnutím spôsobil alebo zhoršil svoju platobnú neschopnosť zvýšením pasív alebo znížením aktív alebo zatajením svojho majetku s cieľom vyhnúť sa výkonu rozhodnutia vydaného občianskoprávnym súdom vo veci výživného.
Podľa článku 391b sa za rovnocenné takémuto rozhodnutiu považujú súdne rozhodnutia a dohody schválené súdom týkajúce sa povinnosti poskytovať platby, podporu alebo príspevky na náklady spojené s manželstvom, ako aj určenie výživného obsiahnuté v dohodách uzavretých na základe vzájomnej dohody ešte pred rozvodom.
Tretí odsek sa nevzťahuje na trestný čin uvedený v článku 391b Trestného zákonníka.
Na návrh osoby oprávnenej na výživné môže Národný fond solidarity (Fonds national de solidarité) vymáhať akékoľvek výživné splatné manželovi, predkovi alebo potomkovi. Pri sumách, ktoré má vymôcť, fondu vstupuje do práv a záruk, ktoré má oprávnená osoba z hľadiska vymáhania výživného. Keď sa dlžníkovi oznámia sumy, ktoré sú predmetom vymáhania, dlžník musí zaplatiť tieto sumy predsedovi Národného fondu solidarity.
Národný fond solidarity môže za určitých podmienok vyplácať výživné namiesto osoby povinnej platiť výživné. Žiadosť o platbu musí osoba oprávnená na výživné alebo jej zákonný zástupca predložiť predsedovi Národného fondu solidarity.
Túto žiadosť predseda alebo jeho splnomocnenec prijme, ak osoba oprávnená na výživné dokáže, že:
má zákonné bydlisko v krajine a ona sama alebo jej zákonný zástupca tam žije už päť rokov,
výživné je určené súdnym rozhodnutím vykonateľným v Luxemburskom veľkovojvodstve,
celkové alebo čiastočné vymáhanie výživného sa nedalo dosiahnuť efektívne opatreniami na výkon rozhodnutia podľa súkromného práva,
sa nachádza v zložitej ekonomickej situácii.
Aj keď podmienka uvedená v písmene c) nie je splnená, žiadosť je prijatá, ak sa použitie opatrení na výkon rozhodnutia javí ako neúspešné, alebo ak má dlžník miesto pobytu v zahraničí. O prípadných sporoch rozhoduje zmierovací sudca (juge de paix) v mieste bydliska osoby oprávnenej na výživné. Návrhy sa podávajú do štyridsiatich dní od oznámenia rozhodnutia predsedu.
Osoby oprávnené na výživné majú zo zákona právo na právnu pomoc. Od prijatia žiadosti až do ukončenia platieb zo strany fondu osoba oprávnená na výživné nemôže proti dlžníkovi podniknúť žiadne kroky na vymoženie predmetného výživného.
Generálny prokurátor v rámci svojej právomoci ako ústredný orgán postúpi návrh a priložené dokumenty ústrednému orgánu krajiny, v ktorej má miesto pobytu povinná osoba, aby uvedený ústredný orgán mohol pomôcť navrhovateľovi dosiahnuť vyplácanie výživného.
Procureur Général d’Etat (Generálny prokurátor)
V prípade návrhov podľa nariadenia Rady je právna pomoc úplne bezplatná pre osoby oprávnené na výživné mladšie ako 21 rokov, a to bez ohľadu na ustanovenia vnútroštátnych právnych predpisov.
S cieľom umožniť ústrednému orgánu poskytovať pomoc určenú podľa článku 51 nariadenia o vyživovacej povinnosti Luxembursko prijalo 3. augusta 2011 zákon o uplatňovaní tohto nariadenia, ako aj nariadenie veľkovojvodu, ktorým sa vykonávajú články 2 a 3 uvedeného zákona z 3. augusta 2011 (Mémorial A č 175 z 12 augusta 2011).

References: súd 
 súd 
 súd 
 súd 
 súd 
 súd